Document ID: 32011R0559

REGOLAMENT TAL-KUMMISSJONI (UE) Nru 559/2011
tas-7 ta’ Ġunju 2011
li jemenda l-Annessi II u III tar-Regolament (KE) Nru 396/2005 tal-Parlament Ewropew u tal-Kunsill fir-rigward tal-livelli massimi ta’ residwu għal kaptan, karbendażim, ċiromażin, etefon, fenamifos, tiofanat-metil, triasulfuron u tritikonażol f’ċerti prodotti jew fuqhom
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 396/2005 (1) tal-Parlament Ewropew u tal-Kunsill tat-23 ta' Frar 2005 dwar il-livelli massimi ta' residwu ta' pestiċidi fi jew fuq ikel u għalf li joriġina minn pjanti u minn annimali u li jemenda d-Direttiva tal-Kunsill 91/414/KEE, u b’mod partikolari l-Artikolu 14(1)(a) u l-Artikolu 49(2) tiegħu,
Billi:
(1)
Għal kaptan, karbendażim, ċiromażin, etefon, fenamifos, tiofanat-metil, triasulfuron u tritikonażol, il-livelli massimi ta’ residwu (LMR) ġew stabbiliti fl-Anness II u fil-Parti B tal-Anness III tar-Regolament (KE) Nru 396/2005.
(2)
Rigward is-sustanza kaptan, il-Kummissjoni ġiet infurmata li l-użu tagħha fuq il-karfus, l-ispinaċi, u t-tursin ġie rrevokat u għalhekk il-LMR korrispondenti setgħu jitnaqqsu mingħajr il-ħtieġa tal-opinjoni tal-Awtorità Ewropea dwar is-Sigurtà fl-Ikel, minn issa 'l quddiem "l-Awtorità", skont l-Artikolu 17 tar-Regolament (KE) Nru 396/2005.
(3)
Għaċ-ċiromażin, valutazzjoni li saret mill-Awtorità (2) kienet tindika li l-LMR għall-ħass jista' jqajjem tħassib rigward il-ħarsien tal-konsumaturi. L-Awtorità rrakkomandat li tbaxxi dan il-LMR. Dan it-tħassib japplika wkoll għall-iscarole (indivja tal-werqa wiesgħa).
(4)
Fuq il-bażi tad-dejta addizzjonali mressqa mill-Afrika ta' Isfel u tal-Ġermanja, l-Awtorità kompliet tirfina l-valutazzjoni tagħha ta' qabel rigward l-esponiment tal-konsumatur għall-karbendażim (3) u għat-tiofanat-metil (4). Hija kkonkludiet li huwa meħtieġ li jitbaxxew il-LMR tal-karbendażim għall-grejpfrut, għal-larinġ, u għat-tadam, u dawk tat-tiofanat-metil għat-tadam.
(5)
Għall-etefon (5), fenamifos (6), triasulfuron (7) u t-tritikonażol (8), l-Awtorità ressqet opinjoniijet raġjunati dwar il-LMR eżistenti skont l-Artikolu 12(2) tar-Regolament (KE) Nru 396/2005. L-Awtorità kkonkludiet li huwa meħtieġ li jibtaxxew il-LMR tat-triasulfuron għall-qamiħirrum, għall-ħafur, għax-xgħir, u għall-qamħ u dawk tal-fenamifos għat-tadam, il-brunġiel, il-bżar, id-dulliegħ, il-qargħa bagħli żgħir, il-Brussels sprouts, il-banana, il-karawett u ż-żerriegħa taż-żejt u biex jiżdiedu il-LMR għall-għeneb. Rigward it-tritikonażol, l-Awtorità kkonkludiet li l-ebda LMR ma għandu għalfejn jinbidel. Huwa xieraq li l-LMR fuq prodotti ġodda għal dawn l-erba' sustanzi temporanjament stabbiliti fil-Parti B tal-Anness III mar-Regolament (KE) Nru 396/2005, jiġu spostati għall-Anness II ma' dan ir-Regolament.
(6)
Imsejsa fuq l-opinjonijiet motivati tal-Awtorità u waqt li jitqiesu l-fatturi rilevanti għas-suġġett ikkonsidrat, l-emendi xierqa għal-LMR jissodisfaw ir-rekwiżiti tal-Artikolu 14(2) tar-Regolament (KE) Nru 396/2005.
(7)
L-imsieħba kummerċjali tal-Unjoni ġew ikkonsultati permezz tal-Organizzazzjoni Dinjija tal-Kummerċ dwar il-LMR l-ġodda u l-kummenti tagħhom ġew ikkunsidrati.
(8)
Għandu jgħaddi perjodu raġonevoli ta’ żmien qabel ma l-LMR modifikati jsiru applikabbli biex lill-Istati Membri u lill-partijiet interessati jingħatalhom iż-żmien iħejju rwieħhom biex jissodisfaw ir-rekwiżiti l-ġodda li jirriżultaw mill-modifika tal-LMR.
(9)
L-Anness II mar-Regolament (KE) Nru 396/2005 u l-Parti B tal-Anness III ma' dan ir-Regolament għandhom għalhekk jiġu emendati skont dan.
(10)
Biex jippermetti l-kummerċjalizzazzjoni, l-ipproċessar u l-konsum normali tal-prodotti, ir-Regolament għandu jipprovdi arranġament tranżizzjonali għall-prodotti li ġew prodotti legalment qabel il-modifika tal-LMR u li għalihom l-informazzjoni turi li kien hemm livell għoli ta' protezzjoni tal-konsumaturi.
(11)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
L-Annessi II u III tar-Regolament (KE) Nru 396/2005 huma emendati kif ġej:
(1)
L-Anness II huwa emendat skont l-Anness għal dan ir-Regolament.
(2)
Fil-Parti B tal-Anness III, il-kolonni tal-etefon, tal-fenamifos, tat-triasulfuron u tat-tritikonażol qed jitħassru.
Artikolu 2
Rigward is-sustanzi attivi u l-prodotti elenkati fil-lista li ġejja, ir-Regolament (KE) Nru 396/2005 kif kien qabel ma ġie emendat permezz ta' dan ir-Regolament, għandu jibqa' japplika għal prodotti li ġew prodotti legalment qabel l-1 ta’ Jannar 2012:
(a)
kaptan: karfus, spinaċi, u tursin;
(b)
karbendażim u tiofanat-metil: prodotti ffrizati, tal-bott, ippreservati u pproċessati tal-grejpfrut, tal-larinġ u tat-tadam;
(c)
fenamifos: ħxejjex li huma l-frotta tal-pjanta, il-banana, ż-żerriegħa taż-żejt u l-Brussels sprouts.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-7 ta’ Ġunju 2011.

Labels: 20
3
15
6